Saját apját lopta meg egy kaposvári férfi, majd az összes pénzt elverte - Blikk.hu
Aktuális » Belföld » Döbbenetes történet: az apját lopta meg egy kaposvári férfi, majd az összes pénzt elverte
Döbbenetes történet: az apját lopta meg egy kaposvári férfi, majd az összes pénzt elverte
2019. szep. 11. 10:08
Saját apját lopta meg a kaposvári fiatal / Illusztráció: Northfoto
Egy 28 éves kaposvári fiatal felnőtt ahelyett, hogy munkát vállalt volna, amikor pénzszűkébe került, inkább meglopta az édesapját.
A megdöbbentő eset még áprilisban történt. Mivel a fiatal férfi az édesapjával él egy háztartásban, ezért pontosan tudta, az hova szokta elrejteni a pénztárcáját. Az egyik adandó alkalmat kihasználva belopódzott apja szobájába, ahol kivette a párnája alá tett pénztárcát, amelyből elvette a bankkártyáját.
A fiú ráadásul azzal is tisztában volt, mi a kártya PIN-kódja, így még aznap este felhasználta. Több kaposvári ATM-ből összesen 225 000 forinthoz jutott, az ellopott pénzt pedig elverte.
Ám miután az édesapa észrevette, hogy eltűnt a bankkártyája, azonnal feljelentést tett. Az ügy vizsgálata már az ügyészségi vádemelésnél tart.
A Kaposvári Járási Ügyészség információs rendszer felhasználásával jogosulatlanul megszerzett elektronikus készpénz-helyettesítő fizetési eszköz felhasználásával elkövetett csalás bűntette miatt emelt vádat – számolt be a kaposvarmost.hu oldala.